二月初山上作
作者：晁說之
朝代：宋

paragraphs: 與春相别云一歲，遼鶴有恨不足加。
意韻寂寥莫我適，起逐春風山逕斜。
春風自與時窈窕，豈爲來開桃李花。
不然春來已幾日，何處桃李不枯槎。
乃知桃李善卑陬，遠交深託待紛葩。
政如世間嫵媚子，巡牆倚戶漸齒牙。
公卿初豈以爾故，腰金佩玉牢聲華。
區區更憐蜂蝶輩，草根花底爲生涯。
此理前人未見之，我今獨得頻咨嗟。
生無京國名園分，況此邊城萬里沙。